Só word jou huis waardeer, sê Kaapse metro | Netwerk24
Deur Francois Williams 12 Junie 2018 10:02
Die jongste eiendomswaardasies in die Kaapse metro word gegrond op werklike verkope op die ope mark rondom die waardasiedatum vir elke spesifieke gebied, verduidelik raadslid Johan van der Merwe, die Kaapse metro se burgemeesterskomiteelid vir finansies.
Van der Merwe het gereageer op kritiek van die Kaapse Kamer van Koophandel en Nywerheid wat meen die jongste eiendomswaardasies kan misbruik word om meer inkomste vir die stad in te samel noudat daar minder geld uit krag- en waterverkope verdien word.
Daar is byna 900 000 eiendomme in die metro waarop belasting betaal word. Massawaardasies word per rekenaar gedoen deur verkoopsdata, lugfoto’s en ander inligting soos die eiendom se ligging, grootte, aantal vertrekke, buitegeboue, algemene gehalte en uitsig te gebruik om die markwaarde vas te stel. Foto: Argief
Janine Myburgh, president van die kamer van koophandel, meen die stad moet eerder sy hoë bedryfskoste sny as om eiendomseienaars met hoër eiendomsbelasting leeg te suig.
Lees ook: ‘Kaapse metro suig huiseienaars leeg’
Van der Merwe sê die kenmerke van verskillende gebiede word in ag geneem wanneer die markwaardes ontleed word, en waardasies word nie op spekulasie gegrond nie. Daar word wel perseelinspeksies gedoen, sê hy oor Myburgh se kritiek dat die metro te swaar op rekenaargesteunde waardasies steun.
Raadslid Johan van der Merwe, burgemeesterskomiteelid vir finansies in die Kaapse metro. Foto: Kaapse stadsraad
Van der Merwe sê daar is byna 900 000 belasbare eiendomme in die metro. Rekenaargesteunde massawaardasie gebruik verkoopsdata, lugfoto’s en ander eiendomsinligting soos die eiendom se ligging, grootte, aantal vertrekke, buitegeboue, algemene gehalte en uitsig om die markwaarde vas te stel.
Die stad hou ’n volledige databasis van al die eiendomme in stand. Die resultate word hersien deur professionele eiendomswaardeerders en bygewerk indien nodig. Internasionale kundiges oudit die rekenaargesteunde program, die waardasieproses asook die uitkoms, en dit oorskry talle internasionale standaarde, sê Van der Merwe.
Hy sê inwoners se ekonomiese situasie word altyd ernstig in ag geneem, vandaar ook die verlaging van die oorspronklike verhoging in eiendomsbelasting wat aanvanklik voorgestel is. Hy voer aan hoër waardasies beteken eienaars kan ook hoër huur vra, en hoër waardasies is positief vanuit ’n beleggings- en herverkoop-oogpunt.
Oor die kritiek dat die Kaapse metro soos Eskom eerder sy salariskoste moet besnoei as om buitensporige verhogings aan topamptenare te gee, sê Van der Merwe die Suid-Afrikaanse Vereniging van Plaaslike Regering (Salga) het die mandaat om oor salarisverhogings namens plaaslike regerings te onderhandel; die metro beheer dit nie. Die Eskom-vergelyking is dus nie van pas nie.
Hy meen die grootte van die personeel van die munisipaliteit is toepaslik en relatief tot die “geweldige vereistes om dié suksesvolle en groeiende metro te bedryf, wat die afgelope jare ’n groeiende mandaat vir dienslewering het weens die baie uitdagings op veral nasionale regeringsvlak”.
Volgens Van der Merwe is die hoë standaard van personeeldiens ’n kenmerk van die stad. Dis veral duidelik uit reaksietyd en die gesonde finansiële bestuur. Die metro het die grootste aantal ingenieurs en ander professionele vaardighede in diens as enige ander metro in die land. “Ons veerkragtigheid om Kaapstad deur die ergste droogte in die opgetekende geskiedenis te help is ’n voorbeeld van die gehalte van ons personeel.”
Van der Merwe beklemtoon krag- en waterlewering in die stad word nie soos by sommige ander plaaslike regerings deur afsonderlike entiteite gedoen nie, maar is groot interne dienste van die stad. Daar is byvoorbeeld sowat 610 000 waterrekeninghouers om te bestuur. Die stad se groot kapitaalbegroting van R7,68 miljard is op sigself ’n aanduiding dat sy salarisrekening toepaslik is vir wat gedoen moet word.
Van der Merwe beklemtoon die metro toets voortdurend of besteding op personeel waarde vir geld bied en of diensvlakke daarby pas. “Die stad sal steeds soek na maniere om koste te besnoei tot voordeel van inwoners.”
Meer oor: Janine Myburgh | Johan Van Der Merwe | Kaapse Metro | Eiendom | Belasting
Metro help tot dispuut oor waardasie opgelos is
Jhb-metro se formule oorskat waarde van eiendomme
Jhb-inwoners dreig met boikot oor waardasies